**OBRAZLOŽENJE IZVRŠENJA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA 2017. GODINU**

**1. RAČUN PRIHODA I RASHODA**

Ukupni prihodi Fonda u 2017. godini planirani su u iznosu od 1.194.642.800,00 kn, a ostvareni u iznosu od 1.241.039.063,28 kn (103,88%).

Pomoći od međunarodnih organizacija te institucija i tijela EU ostvarene su u iznosu od 2.285.950,64 kn (65,76% planiranih sredstava), a odnose se na sredstva darovnice Globalnog fonda za okoliš za Projekt kontrole onečišćenja okoliša Jadranskog mora koji provode Fond i Međunarodna banka za obnovu i razvoj.

Pomoći proračunu iz drugih proračuna ostvarene su u iznosu od 13.263.723,08 kn (98,50% planiranih sredstava), a odnose se na dio financijskih sredstava od prodaje emisijskih jedinica stakleničkih plinova putem dražbi za pokriće administrativnih troškova Fonda i sredstva MZOIE i proračuna jedinica lokalne i područne (regionalne) samouprave za izgradnju županijskih centara za gospodarenje otpadom Kaštijun i Marišćina.

Pomoći temeljem prijenosa EU sredstava ostvarene su u iznosu od 13.214.841,28 kn (59,89% planiranih sredstava), a odnose se na tekuće i kapitalne pomoći iz Državnog proračuna temeljem prijenosa EU sredstava (refundacija sredstava za Operativni program „Konkurentnost i kohezija 2014.-2020.“-Tehnička pomoć, refundacija sredstava za sanaciju lokacije opasnog otpada Lemić Brdo te refundacija sredstava za projekt ''Energetska obnova višestambenih zgrada“).

Prihodi od financijske imovine ostvareni su u iznosu od 5.498.836,76 kn (91,65% planiranih sredstava), a u najvećoj mjeri se odnose na zakonske zatezne kamate.

Prihodi s osnove upravnih i administrativnih pristojbi ostvareni su u iznosu od 1.008.115.807,49 kn (104,91% planiranih sredstava), a odnose se na prihode od naknada temeljem Zakona o Fondu u iznosu od 205.427.202,85 kn, prihode od naknada temeljem Zakona o održivom gospodarenju otpadom u iznosu od 802.394.739,10 kn te na prihode od kontroliranih tvari u iznosu od 293.865,54 kn.

Prihodi po posebnim propisima ostvareni su u iznosu od 192.630.770,88 kn (104,98% planiranih sredstava), a odnose se na prihode od prodaje emisijskih jedinica stakleničkih plinova putem dražbi.

Prihodi od prodaje proizvoda i robe te pruženih usluga ostvareni su u iznosu od 1.207.093,12 kn (100,59% planiranih sredstava), a odnose se na najam prostora i stroja.

Ostali prihodi ostvareni su u iznosu od 4.790.719,67 kn (119,77% planiranih sredstava), a uglavnom se odnose na povrate isplaćenih sredstava vezano uz aktivnosti zaštite okoliša i energetske učinkovitosti.

Prihodi od prodaje postrojenja i opreme ostvareni su u iznosu od 31.320,36 kn (101,03% planiranih sredstava), a odnose se na prodanu opremu i uređaje.

Ukupni rashodi Fonda u 2017. godini planirani su u iznosu od 1.196.960.000,00 kn, a ostvareni u iznosu od 1.111.463.163,20 kn (92,86%).

Od ostvarenih rashoda, najveći udio se odnosi na Gospodarenje s posebnim kategorijama otpada – 748.296.674,09 kn (67,33%), Administrativno upravljanje i opremanje – 79.418.992,14 kn (7,15%), zatim na Programe i projekte energetske učinkovitosti – 156.929.377,07 kn (14,12%), te na Programe i projekte zaštite okoliša – 126.818.119,90 kn (11,41%).

**2. RAČUN FINANCIRANJA**

Primici od financijske imovine i zaduživanja planirani su u iznosu od 426.084.000,00 kn, ostvareni su u iznosu od 427.640.596,40 kn (100,37%), a odnose se na povrate zajmova danih tuzemnim trgovačkim društvima izvan javnog sektora u iznosu od 6.084.000,00 kn i primljeni dugoročni klupskom kredit od Splitske banke d.d. i OTP banke d.d. u iznosu od 420.000.000,00 kn za potrebe podmirenja dopuštenog prekoračenja po poslovnom računu i financiranja obveza po programima i projektima zaštite okoliša i energetske učinkovitosti za koji je ishođeno državno jamstvo i suglasnost Vlade Republike Hrvatske.

Izdaci za financijsku imovinu i otplate zajmova planirani su u iznosu od 345.942.373,00 kn, ostvareni su u iznosu od 317.084.282,05 kn, a odnose se na izdatke za depozite i jamčevne pologe u iznosu od 92.601,64 kn i izdatke za otplatu glavnice primljenih kredita i zajmova u iznosu od 316.991.680,41 kn (podmirenje dopuštenog prekoračenja po poslovnom računu).

**3. STANJE NENAPLAĆENIH POTRAŽIVANJA**

Ukupna potraživanja Fonda na dan 31.12.2017. godine iznose 423.346.275,59 kn, a odnose se na:

* Potraživanja s osnove depozita, jamčevnih pologa i potraživanja od zaposlenih te za više plaćene poreze i ostalo u iznosu od 33.750.678,95 kn od čega je dospjelo 24.192.476,34 kn (oročeni depozit u Credo banci d.d. u iznosu od 10.000.000,00 kn za što je Fond prijavio tražbinu HNB-u koja je oduzela licencu za rad Credo banci d.d. i ostala nespomenuta potraživanja u iznosu od 14.192.476,34 kn, koja se uglavnom odnose na povrate za više uplaćena sredstva po projektima zaštite okoliša i energetske učinkovitosti)
* Potraživanja s osnove danih zajmova u iznosu od 65.244.720,97 kn od čega je 21.667.126,63 kn dospjelo.
* Potraživanja s osnove dionica i udjela u glavnici u iznosu od 305.323,00 kn.
* Potraživanja s osnove prihoda poslovanja u iznosu od 324.045.552,67 kn - najveći udio otpada na potraživanja za ambalažu i ambalažni otpad (48,79%), zatim na potraživanja za prihode od financijske imovine (12,33%), potraživanja za naknadu za elektronički otpad (4,23%), potraživanja za naknade za otpadna vozila (2,19%),potraživanja za CO2 9.184.276,17 kn (2,17%), potraživanja za neopasni tehnološki industrijski) otpad (1,23%), i potraživanja za otpadne gume (0,80%).

**4. STANJE NEPODMIRENIH DOSPJELIH OBVEZA**

Ukupne obveze Fonda na dan 31.12.2017. godine iznose 498.450.690,35 kn, a odnose se na:

1. obveze za zaposlene u iznosu od 3.729.071,30 kn,
2. obveze za materijalne rashode u iznosu od 72.219.172,46 kn,
3. obveze za financijske rashode u iznosu od 842.071,12 kn,
4. obveze za subvencije u iznosu od 774.113,22 kn,
5. obveze za kazne, naknade šteta i kapitalne pomoći u iznosu od 483.350,00 kn,
6. ostale tekuće obveze u iznosu od 402.912,25 kn,
7. obveze za kredite i zajmove od kreditnih i ostalih financijskih institucija izvan javnog sektora u iznosu od 420.000.000,00 kn.

Dospjele nepodmirene obveze na dan 31.12.2017. godine iznose 2.066.468,77 kn, a odnose se na posebne kategorije otpada, programe i projekte zaštite okoliša i energetske učinkovitosti.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Na dan 31. prosinca 2017. godine, Fond u aktivnoj ulozi tužitelja vodi 13 sudskih sporova potencijalne imovine u vrijednosti od 91.477.491,10 kn, a u ulozi tuženika vodi 20 sudskih sporova potencijalne vrijednosti obveza u visini od 66.449.383,98 kn.